KIRJALLINEN KYSYMYS E-1064/02 esittäjä(t): Stavros Xarchakos (PPE-DE) komissiolle. Muinaisesineiden suojelu eurooppalaisissa museoissa.



Virallinen lehti nro 229 E , 26/09/2002 s. 0174 - 0174



KIRJALLINEN KYSYMYS E-1064/02 esittäjä(t): Stavros Xarchakos (PPE-DE) komissiolle (18. huhtikuuta 2002) Aihe: Muinaisesineiden suojelu eurooppalaisissa museoissa Monet muinaiskreikkalaiset aarteet on tunnetusti viety laittomasti kreikkalaiselta alueelta ja ne ovat päätyneet sellaisiin museoihin kuten Louvre ja British Museum. Tiedetään myös, että British Museumissa olevien, lordi Elginin ryöstämien Parthenonin marmoreiden käsittely on ollut kaikkea muuta kuin sivistynyttä, sillä niiden näyttelytilassa järjestetään usein illallis-, lounas- ja cocktail-tilaisuuksia (!), joihin osallistuu suuri määrä kutsuvieraita. Yhtä sietämätön on myös Louvressa vallitseva tilanne, sillä sellaiset mestariteokset kuten Milon Venus tai Samothrakeen Nike sekä sellaisten taiteilijoiden maalaukset kuten Delacroix tai El Greco on asetettu näytteille ilman mitään suojatoimia (esimerkiksi vitriini, erityinen ilmastointi jne.), ja museon viranomaiset sallivat satojentuhansien matkailijoiden jatkuvasti vapaasti valokuvata niitä. Kuitenkin siinä Louvren salissa, jossa säilytetään Josephinen diadeemia ja koruja, on erityiset suojavitriinit ja salamavalojen käyttö on ankarasti kielletty, vaikka näytteillä olevat esineet ovat huomattavasti uudempia kuin kallisarvoiset kreikkalaiset muinaisesineet. Onko Euroopan komissio tietoinen tästä sietämättömästä tilanteesta, joka vallitsee Louvressa ja British Museumissa? Voiko se kertoa, saavatko sen yksiköt tietoja maailman kulttuuriperintöön kuuluvien arkeologisten aarteiden ja näyttelyesineiden säilytysolosuhteista? Valvooko komissio sitä, käsitelläänkö näitä aarteita halventavalla tai haitallisella tavalla? Millä tavoin komissio voi puuttua asiaan, jotta jokaisen Euroopan pienen ja suuren museon viranomaiset suojelisivat tehokkaammin näytteillä olevia aarteitaan, erityisesti niitä, jotka niillä on väärinkäytöksen kautta ja täysin laittomasti hallussaan? Millä tavoin ryöstetyt arkeologiset löydökset voitaisiin saada palautettua niiden alkuperämaahan? Viviane Redingin komission puolesta antama vastaus (30. toukokuuta 2002) Komissio muistuttaa arvoisalle parlamentin jäsenelle, ettei yhteisöllä ole teknisiä eikä oikeudellisia välineitä, joilla se voisi arvioida taideteosten säilytysoloja museoissa tai puuttua museoiden toimintaan. On jäsenvaltioiden vastuulla kehittää kulttuuriperinnön suojelutoimia kansallisten elinten kautta. Taideteosten liikkumisesta, haltuun ottamisesta ja palauttamisesta on syytä muistaa kulttuuriesineiden viennistä 9. joulukuuta 1992 annettu neuvoston asetus (ETY) N:o 3911/92(1) ja jäsenvaltion alueelta laittomasti vietyjen kulttuuriesineiden palauttamisesta 15. maaliskuuta 1993 annettu neuvoston direktiivi 93/7/ETY(2). Kyseisen direktiivin mukaan palauttamiskanne on nostettava 75 vuoden kuluessa vientipäivämäärästä, ja tämä koskee ainoastaan 10. tammikuuta 1993 jälkeen jäsenvaltion alueelta laittomasti vietyjä esineitä, paitsi jos jäsenvaltioissa on asiasta erityislainsäädäntöä. (1) EYVL L 395, 31.12.1992. (2) EYVL L 74, 27.3.1993.